
_______________________________________________________________________________

НА 1 АПРИЛ ДЕЦА СТАВАТ ЛЕСОВЪДИ ЗА ЕДИН ДЕН
„Лесовъд за един ден“ е инициатива на Министерство на земеделието и храните и Изпълнителна агенция по горите, която в първия ден от Седмицата на гората ще се състои на повече от двадесет места в цялата страна. 
СЦДП Габрово организира мероприятието на 4 локации – общ. Севлиево, м. Лъгът; в гр. Габрово, в гр. Велико Търново и в с. Нисово, общ. Русе. За участие в инициативата са поканени деца от основния курс на обучение от съответните общини, музикални детски групи, творчески школи, както и официални гости, граждани, журналисти и др.
Мероприятието има за цел да представи пред децата дейността, която извършват горските служители. Чрез занимателни беседи с лесовъдите, те ще научат повече за тази професия, за горските екосистеми и процесите, които протичат в тях.

В общ. Севлиево мероприятието ще се проведе в местността Лъгът на територията на ДЛС „Росица“, едно от най – красивите кътчета в района. Децата ще влязат в ролята на лесовъди за един ден и ще имат възможност да се забавляват на поляната под Ловния дом, като техни домакини ще бъдат служители на СЦДП – Габрово, РДГ – Велико Търново, ДЛС „Росица“ и гражданско движение „Граждани за Севлиево“. Началото е от 10:00 часа, а настроението на горския празник ще гарантират изпълненията на талантите от Детски комплекс „Йовко Йовков”, гр. Севлиево. За участие в инициативата са поканени деца от 5-ти клас на севлиевските училища СОУ „Васил Левски“ и ОУ „Стефан Пешев“. 
В гр. Габрово събитието ще започне от 10:00 часа в парк „Маркотея“ с участието на деца от основни училища, музикални групи и творчески школи от града. Съвместно СЦДП Габрово, ДГС „Габрово“, ПП „Българка“ и РДГ Велико Търново ще направят деня за децата специален, изпълнен с много усмивки и добро настроение. Децата ще научат интересни и полезни факти за гората от забавни, образователни и интерактивни занимания.
В гр. Велико Търново инициативата е с начален час 10:00 в парк „Дружба“. Домакините от РДГ Велико Търново, СЦДП Габрово и ДГС „Болярка“ са подготвили незабравим горски празник с участието на ученици от СОУ „Емилиян Станев“, ОУ „Патриарх Евтимий“, ОУ „Бачо Киро“ и ПГСАГ „Ангел Попов“.

Празникът за русенци е с начален час 11:00 и по традиция ще се проведе в Природозащитния комплекс „Ломовете“, с. Нисово. За участие в инициативата са поканени деца от гр. Русе, гр. Ветово и с. Иваново. Занимателните беседи и образователни игри са подготвили домакините от ПП „Русенски лом“ и СЦДП Габрово.
Вярваме, че давайки възможност децата да се докоснат до гората и лесовъдската професия, обогатявайки своите знания, да се почувстват истински лесовъди за един ден.

